FRAN PES STORI | OL ENSEL—BAIBEL I TOK WANEM?
Baibel i Tok Wanem Long Ol Ensel?
Wanpela Sande apinun, Kenneth na Filomena em ol i stap long Kuraso, i go lukim tupela marit em ol i save stadi wantaim ol long Baibel.
Kenneth i tok: “Taim mipela i kamap, dua bilong haus i lok na kar i no stap, olsem na mi tingting strong olsem mi mas ringim fon bilong meri bilong dispela man.”
Meri i bekim tok olsem man bilong em i go long wok. Tasol bihain em i luksave olsem Kenneth na Filomena i kam bilong lukim em, olsem na em i opim dua na tokim ol long go insait long haus.
Kwiktaim tupela i luksave olsem em i bin krai i stap. Kenneth i beten bilong kirapim stadi, na meri i krai gen. Long gutpela pasin Kenneth na Filomena i askim em sapos em i gat sampela hevi.
Dispela meri i stori olsem em i plen long kilim em yet long dispela apinun, na em i wok long raitim liklik pas bilong man bilong em, tasol fon i ring na dispela i pasim em long mekim olsem. Em i tokim ol olsem em i karim hevi bilong sik dipresen, olsem na ol i kamapim sampela gutpela tok bilong Baibel bilong mekim gut bel bilong em. Dispela tok bilong ol i helpim em na em i no mekim samting em i bin tingting long mekim.
Kenneth i tok: “Mipela i tenkyu long Jehova i stiaim mipela long helpim dispela meri i gat bikpela hevi, na moa yet mipela inap ringim dispela meri! Ating God i mekim olsem long rot bilong wanpela ensel o holi spirit bilong em.” *
Yu ting i stret long Kenneth na Filomena i ting olsem God i stiaim ol, ating long rot bilong wanpela ensel o holi spirit bilong Em? O ating Kenneth i ring long taim stret na em samting bilong amamas nating long en?
Yumi no save long bekim stret bilong en. Tasol yumi save olsem God i save yusim ol ensel bilong em long helpim ol man long kisim save long tok i tru. Baibel i tok, God i yusim wanpela ensel long stiaim wanpela Kristen em Filip, long helpim bikman bilong Itiopia long kisim save long God.—Aposel 8:26-31.
Ol narapela narapela lotu i skulim ol man olsem i gat ol strongpela spirit i stap, na sampela bilong ol dispela spirit i save mekim wok bilong God o ol i stap bilong was long wan wan man. Planti man i bilip olsem ol ensel i stap, na ol i helpim ol long sampela kain rot. Tasol sampela i no gat stretpela save long wok ol ensel i mekim.
Baibel i tok wanem long ol ensel? Ol i kamap olsem wanem? Ol ensel inap long helpim yu? Yumi laik painim bekim bilong ol dispela askim.
^ par. 8 Jehova em nem bilong God olsem Baibel i kamapim.—Song 83:18, NW.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn